2023/0011 (NLE)

Ehdotus

NEUVOSTON TÄYTÄNTÖÖNPANOPÄÄTÖS

Saksan elpymis- ja palautumissuunnitelmasta tehdyn arvion hyväksymisestä annetun neuvoston täytäntöönpanopäätöksen (ST 10158/21; ST 10158/21 ADD 1) muuttamisesta

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen,

ottaa huomioon elpymis- ja palautumistukivälineen perustamisesta 12 päivänä helmikuuta 2021 annetun Euroopan parlamentin ja neuvoston asetuksen (EU) 2021/241 ja erityisesti sen 21 artiklan 2 kohdan,

ottaa huomioon Euroopan komission ehdotuksen,

sekä katsoo seuraavaa:

(1)Saksan toimitettua kansallisen elpymis- ja palautumissuunnitelmansa 28 päivänä huhtikuuta 2021 komissio esitti neuvostolle myönteisen arvionsa. Neuvosto hyväksyi myönteisen arvion 13 päivänä heinäkuuta 2021 annetulla neuvoston täytäntöönpanopäätöksellä.

(2)Asetuksen (EU) 2021/241 11 artiklan 2 kohdan mukaan kunkin jäsenvaltion enimmäisrahoitusosuutta rahoitustukeen, jota ei makseta takaisin, olisi päivitettävä 30 päivään kesäkuuta 2022 mennessä kyseisessä kohdassa säädetyn menetelmän mukaisesti. Komissio esitti 30 päivänä kesäkuuta 2022 kyseisen päivityksen tulokset Euroopan parlamentille ja neuvostolle.

(3)Saksa esitti 9 päivänä joulukuuta 2022 komissiolle asetuksen (EU) 2021/241 21 artiklan 1 kohdan nojalla perustellun pyynnön neuvoston täytäntöönpanopäätöksen muuttamiseksi, koska se katsoi, että elpymis- ja palautumissuunnitelmaa ei objektiivisten olosuhteiden vuoksi voida enää kaikilta osin toteuttaa. Tämän perusteella Saksa on toimittanut muutetun elpymis- ja palautumissuunnitelman.

(4)Saksan toimittama muutettu elpymis- ja palautumissuunnitelma vaikuttaa kahteen toimenpiteeseen. Ensimmäinen toimenpide on komponenttiin 2.2 (Talouden digitalisointi) kuuluva investointi 2.2.4 ”Rautateiden digitalisointia edistetään korvaamalla perinteiset yhteenkytkentää koskevat ja/tai nopeutetut ohjelmat (SLP), jotta vauhditetaan ”Digital Rail Germany” -aloitteen käyttöönottoa”, jonka tavoitteet esitetään järjestysnumerolla 72 kirjatussa kohdassa. Toinen toimenpide on komponenttiin 5.1 (Pandemioista selviytymiskykyisen terveydenhuoltojärjestelmän vahvistaminen) kuuluva investointi 5.1.3 ”Erityisohjelma kiireellisesti tarvittavien SARS-CoV-2-rokotteiden tutkimuksen ja kehittämisen nopeuttamiseksi”, jonka tavoitteet esitetään järjestysnumeroilla 105 ja 106 kirjatuissa kohdissa.

(5)Investoinnilla 2.2.4 rahoitetaan seitsemää pilottihanketta, joiden tavoitteena on kehittää ratkaisuja rautateiden vanhojen opastimien ja tasoristeysten turvajärjestelmien korvaamiseksi uusimman sukupolven digitaalisilla turvajärjestelmillä. Saksan toimittamassa muutetussa elpymis- ja palautumissuunnitelmassa muutetaan seitsemästä hankkeesta yhden (SLP Ansbach) suunniteltua toteutusaikataulua objektiivisten olosuhteiden vuoksi. Saksa on selittänyt, että rakennustöiden aikana ilmenneet poikkeukselliset viivästykset ovat johtaneet siihen, että järjestysnumerolla 72 kirjatun tavoitteen saavuttaminen kaikilta osin ei ole enää mahdollista suunnitellussa aikataulussa. Viivästykset johtuvat siitä, että maaperässä havaittiin piilokontaminaatiota, ja sen jälkeen löydettiin pommeja ja ammuksia, minkä vuoksi rakennustekniikka oli vaihdettava. Lisäksi lämpötilat olivat kesällä 2022 erittäin korkeita, mikä vaikeutti raiteiden läheisyydessä ja alla tehtäviä töitä. Tämän perusteella Saksa on pyytänyt, että SLP Ansbach -hanke poistetaan järjestysnumerolla 72 kirjatusta tavoitteesta, joka oli tarkoitus saavuttaa vuoden 2021 viimeisellä neljänneksellä, ja esittänyt kyseisen hankkeen toteuttamiseksi uuden tavoitteen 72A, joka on tarkoitus saavuttaa vuoden 2023 ensimmäisen neljänneksen loppuun mennessä.

(6)Investoinnin 5.1.3 tavoitteena on tukea SARS-CoV-2-rokotteiden tutkimusta ja kehittämistä pandemian vakavuuden lieventämiseksi ja keston lyhentämiseksi. Investointi koostuu taloudellisesta tuesta saksalaisille rokotevalmistajille niiden kehitys- ja tuotantokapasiteetin lisäämiseksi ja potilasmäärien kasvattamiseksi kliinisissä tutkimusvaiheissa. Saksan toimittamalla muutetulla elpymis- ja palautumissuunnitelmalla muutetaan toimenpiteen toteuttamiseen liittyviä tavoitteita objektiivisten olosuhteiden vuoksi. Saksa on selventänyt, että kolmesta tähän erityistukiohjelmaan osallistuvasta rokotevalmistajasta yksi on onnistunut sekä rokotetta koskevassa tutkimustyössä että rokotteen käyttöönotossa, kun taas kaksi muuta osallistujaa eivät ole jättäneet Euroopan lääkevirastolle hakemusta rokotteensa hyväksymiseksi. Tämän vuoksi järjestysnumerolla 105 kirjattu tavoite ei enää ole kaikilta osin saavutettavissa. Lisäksi Saksa on selostanut, että vaikka rahoitusta ohjelmasta sai kolme yritystä, yksi rokotevalmistaja vetäytyi Euroopan lääkeviraston hyväksymismenettelystä ja toiselle aiheutui huomattavia viivästyksiä rokotteiden kehitysvaiheisiin liittyvien ennalta määritettyjen välitavoitteiden (kuten tietyn kliinisten tutkimusten vaiheen hyväksymisen tai rokotteen hyväksymisen) saavuttamisessa, eikä sekään hakenut hyväksyntää. Saksa totesi myös, että yli 591 281 160 euron maksamista ohjelmasta ei ole mahdollista toteuttaa, minkä vuoksi järjestysnumerolla 106 kirjattua tavoitetta ei voida enää täysin saavuttaa. Tämän perusteella Saksa on pyytänyt poistamaan järjestysnumerolla 105 kirjatun tavoitteen, jossa edellytettiin, että toinenkin erityisen tutkimusohjelman osallistuja jättää Euroopan lääkevirastolle SARS-CoV-2-rokotteen hyväksymistä koskevan hakemuksen. Saksa on myös pyytänyt muuttamaan järjestysnumerolla 106 kirjattua tavoitetta siten, että toimenpiteeseen osoitettu kokonaismäärä pienennetään 750 000 000 eurosta 591 000 000 euroon ja siihen liittyvää maksutavoitetta alennetaan. Tämä 591 000 000 euron määrä otetaan huomioon toimenpiteen arvioituina kokonaiskustannuksina. Elpymis- ja palautumissuunnitelman arvioitujen kokonaiskustannusten supistuminen olisi otettava huomioon määritettäessä rahoitusosuutta asetuksen (EU) 2021/241 20 artiklan 4 kohdan mukaisesti.

(7)Komissio katsoo asetuksen (EU) 2021/241 21 artiklan 2 kohdassa tarkoitetulla tavalla, että elpymis- ja palautumissuunnitelman muuttaminen on Saksan esittämien perustelujen perusteella aiheellista. Komissio on asetuksen (EU) 2021/241 19 artiklan mukaisesti arvioinut muutetun elpymis- ja palautumissuunnitelman merkityksellisyyttä, vaikuttavuutta, tehokkuutta ja johdonmukaisuutta asetuksen liitteessä V esitettyjen arviointia koskevien suuntaviivojen mukaisesti.

(8)Saksan esittämä hyvin vähäinen muutos ei vaikuta elpymis- ja palautumissuunnitelman merkityksellisyyteen, vaikuttavuuteen, tehokkuuteen eikä johdonmukaisuuteen.